Diari Oficial de la Generalitat Valenciana


Sumari del DOGV 9955, del 11-10-2024 (2024/9792)

RESOLUCIÓ de 21 d’agost de 2024, de la Direcció General d’Urbanisme, Paisatge i Avaluació Ambiental, per la qual s’ordena la publicació de l’informe ambiental i territorial estratègic del Pla parcial modificatiu industrial d’ampliació del polígon industrial Lo Quilez II, al terme municipal de San Miguel de Salinas. Expedient 073/9491-NUG.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9955

Data del DOGV
:   11-10-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/9792

CVE
:   WEJD-A-1434-4939

Data del document
:   21-08-2024

Organisme emissor
:   Conselleria de Medi Ambient, Infraestructures i Territori

Tipus de document
:   Resolució

De conformitat amb l’article 53.7 del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge, que establix la publicació, en el *Diari Oficial de la Generalitat Valenciana*, de l’informe ambiental i territorial estratègic,

RESOLC

Publicar en el *Diari Oficial de la Generalitat Valenciana*  l’informe ambiental i territorial estratègic corresponent a l’expedient 073/1352-UXU de San Miguel de Salinas (Alacant)

«Informe ambiental i territorial estratègic

Tràmit: Pla parcial modificatiu industrial d’ampliació del polígon industrial Lo Quilez II

Promotor: Ajuntament de San Miguel de Salinas

Autoritat substantiva: Comissió Territorial d’Urbanisme d’Alacant

Localització: Terme municipal de San Miguel de Salinas

Expedient: 073/3502-NPO

La Comissió d’Avaluació Ambiental, en la sessió celebrada el 31 de març de 2022, va adoptar el següent:

Acord:

Vista la proposta d’Informe ambiental i territorial estratègic del Pla parcial modificatiu industrial d’ampliació del polígon industrial Lo Quilez II (San Miguel de Salinas), en els termes següents:

A) Fonaments pels quals el pla se sotmet a l’Avaluació ambiental estratègica

L’Avaluació ambiental estratègica és l’instrument de prevenció, establit en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Esta directiva s’incorpora al dret intern espanyol mitjançant la Llei 21/2013, de 9 de desembre, d’avaluació ambiental, i al dret autonòmic, mitjançant el Decret legislatiu 1/2021, de 18 de juny, del Consell, d’aprovació del text refós de la Llei 5/2014, de 25 de juliol, d’ordenació del territori, urbanisme i paisatge de la Comunitat Valenciana (TRLOTUP).

El Reial decret legislatiu 7/2015, de 30 d’octubre, pel qual s’aprova el text refós de la Llei de sòl i rehabilitació urbana, establix, en l’article 22, que els instruments d’ordenació territorial i urbanística estan sotmesos a avaluació ambiental, d’acord amb el que preveu la legislació d’avaluació ambiental.

Segons el que estipula l’article 46.3 del TRLOTUP, l’òrgan ambiental i territorial determinarà, d’acord amb els criteris de l’annex VIII, el sotmetiment al procediment d’avaluació ambiental i territorial ordinari o simplificat, en funció de la certesa en la determinació de l’existència d’efectes significatius sobre el medi ambient i amb consulta prèvia a les administracions públiques afectades a què es referixen els articles 48.*d*  i 53 del TRLOTUP.

B) Contingut de l’esborrany del Pla

B.1. Documentació aportada

En data 20 d’octubre de 2020 ha entrat en el Servei d’Avaluació Ambiental Estratègica de la Direcció General de Medi Natural i Avaluació Ambiental, la sol·licitud d’inici de l’avaluació ambiental i territorial estratègica de la modificació del Pla parcial modificatiu industrial d’ampliació del polígon industrial Lo Quilez II.

La sol·licitud d’inici, remesa pel Servei Territorial d’Urbanisme d’Alacant, s’acompanya de l’esborrany de la modificació del pla i del Document inicial estratègic amb el contingut previst en els apartats 52.1 i 52.2 del TRLOTUP. La documentació es presenta en format digital:

– Esborrany del Pla parcial:

–  Memòria informativa

– Memòria justificativa

– Normes urbanístiques

– Plans d’informació (5 plans)

– Plans d’ordenació (14 plans)

– Document inicial estratègic (DIE)

B.2. Informació territorial

El terme municipal de San Miguel de Salinas està situat a l’extrem sud-est de la província d’Alacant, pròxim a la mar Mediterrània i a les salines de Torrevieja, i confronta, al nord, amb els municipis d’Orihuela i Almoradí, a l’oest i sud, amb Orihuela i, a l’est, amb Torrevieja. Situat en el vessant de la muntanya del Calvari i amb una altitud de 75 m s.n.m., gaudix d’una posició privilegiada com a balcó de la comarca del Baix Segura.

Amb una extensió de 54 km2, abasta una zona muntanyenca de poca altitud, coberta de matoll mediterrani amb pineda, i una altra denominada El Llano, situada al Campo de Salinas, en la qual es combina el cultiu de secà amb el de regadiu. Les dos zones es troben sensiblement separades per la carretera d’Orihuela-Bigastro a Torrevieja i, parcialment, per la canalització del transvasament Tajo-Segura.

El municipi està travessat, en sentit nord-oest-este, pel transvasament Tajo-Segura, així com pels Canales del Taibilla i de Riegos de Levante, mentres que la infraestructura viària més vertebradora en el municipi és la CV-95 i en el vèrtex nord-est d’este, per l’autovia Alacant-Cartagena, l’autopista AP-7.

B.3. Planejament vigent

El planejament municipal vigent consistix en unes normes subsidiàries aprovades definitivament per la Comissió Territorial d’Urbanisme d’Alacant, el 27 d’abril de 1988, amb una modificació i diversos plans parcials posteriors. Este planejament no va ser avaluat ambientalment. El Pla general d’ordenació urbana va ser aprovat en 2008, però posteriorment va ser anul·lat en 2013.

L’àrea objecte del Pla parcial es troba classificada per les normes subsidiàries de 1988 com a sòl no urbanitzable de grau 1r, i suposa l’ampliació del polígon industrial Lo Quilez, que compta amb un pla parcial aprovat definitivament per la Comissió Territorial d’Urbanisme d’Alacant, el 10 de desembre de 2001.

B.4. Descripció, objecte i justificació

La modificació proposada preveu l’ampliació del polígon industrial Lo Quilez, mitjançant la reclassificació de la parcel·la 163, polígon 2, paratge Lo Aguirre, de San Miguel de Salinas (Alacant), que passaria de sòl no urbanitzable de grau 1r a sòl urbanitzable industrial assimilable amb terciari. La parcel·la objecte de la modificació té una superfície cadastral de 52.367 m2 i una superfície registral de 53.148 m2.

![](https://dogv.gva.es/publicaciones/imagesSF/2024/9/24/1209067/39_1727435269813_49287268286378927_imagen.png)

*Figura 1: Àrea objecte de la modificació (roig) i polígon industrial existent (gris).*

La distribució de parcel·les i superfícies per a cada zona es mostren en la taula següent:

|  |  |  |  |  |
| --- | --- | --- | --- | --- |
| *Quadro de resum de les condicions de volum del sector* | | | | |
| *Titularitat* | *Zonificació* | *Parcel·la* | *Superfície* | *Total edificat Residencial* |
| Privada | Industrial | IND-6 | 13.359,10 | 8.982,61 |
| IND-7 | 9.981,35 | 6.711,43 |
| IND-8 | 8.276,60 | 5.565,16 |
| Total-Industrial |  | 31.617,05 | 21.259,20 |
| Infraestructura Privada - (SQI) | SQI-6 | 51,55 |  |
| SQI-7 | 51,55 |  |
| Total de la Infraestructura |  | 103,10 |  |
| Total Privada |  |  | 31.720,15 |  |
| Pública | Zona Verda (SVJ) | SVJ-1 | 4.026,33 |  |
| SVJ-2 | 1.548,69 |  |
| Total de zones Verdes | | 5.575,02 |  |
| Equipament (SQM) | SQM-1 | 2.660,50 |  |
| Total d’equipaments SQM |  | 2.660,50 |  |
| Infraestructura - serv. Urb (SQI) | SQI-1 | 3.635,70 |  |
| Equipamient SQI (Afeccio Carreteres) | | 3.635,70 |  |
| Xarxa secundària de comunicacions SCV+SCA | | 9.556,63 |  |
| Total Red Secundària | | 21.427,85 |  |
| Superficie de l’àrea de repartiment | | | 53.148,00 |  |
| Superfície computable sector | | | 53.148,00 |  |
| Àmbito dactuación | | | 53.148,00 |  |

  

Segons el DIE, les normes subsidiàries no preveien este ús ni hi havia sòl qualificat d’industrial, ja que l’activitat industrial que hi havia al municipi es reduïa a tallers-magatzems en la zona d’accés a la població, de la carretera a Torrevieja, que constituïa assentaments de molt poca entitat; no obstant això, el pas del temps ha revelat com a imprescindible la necessitat que el municipi compte amb més sòl destinat a estos usos productius, que complementen i diversifiquen l’oferta del primigeni sector industrial 3UBL3 Lo Quilez.

Els objectius fonamentals i prioritaris del pla són:

*a*) Generar parcel·les de sòl industrial/terciari de major superfície per a albergar indústries i activitats de més envergadura, enfront de la superfície de les parcel·les que hi ha, les quals són massa xicotetes per a albergar indústries i activitats de rellevància.

*b*) L’oportunitat de creació i generació de nous de llocs de treball locals i comarcals.

*c*) Generar una nova fortalesa en el municipi amb la implementació i generació d’una zona de nova creació, i ampliació del polígon industrial que ara hi ha.

*d*) L’augment i reforç del teixit industrial i terciari local i comarcal.

*e*) La generació de noves plusvàlues per al municipi de San Miguel de Salinas, tant per les cessions com per participar-hi.

*f*) La creació de noves fonts generadores d’ingressos que reforcen la capacitat recaptatòria municipal per mitjà de tributs, als quals quedaran subjectes els nous solars (IBI, IIVTNU) o les empreses que implanten la seua activitat en esta ampliació del polígon industrial (IVTM, IAE).

El sector d’ús industrial compatible amb el d’ús terciari comercial aprovat l’any 2000 ha sigut l’únic sector industrial i comercial aprovat i que hi ha al municipi, encara que les parcel·les n’han resultat no han oferit, al llarg del temps, i per la seua grandària, solucions a determinades activitats que han pretés este polígon com a base de les seues activitats logístiques, de distribució, etc.

El que es pretén amb esta intervenció és connectar el nou sector ampliatiu del polígon industrial amb el sector industrial, ja consolidat, Lo Quilez (amb la continuïtat dels seus vials, ja projectats), per mitjà de la integració d’una àrea més gran de desenvolupament industrial i terciari, i amb la solució d’un dels principals problemes de l’actual polígon industrial, com ara la generació de parcel·les de més envergadura per a la instal·lació d’indústries i empreses de més grandària i que necessiten més espai que el de les minses parcel·les que hi ha en l’anterior planejament.

Es tracta, per tant, segons indica el DIE, d’una modificació de planejament lògica amb abast d’ordenació estructural que s’ha de tramitar de conformitat amb el que disposen els articles 50 i següents del TRLOTUP.

B.5. Estudi d’alternatives

Per a la definició de la modificació proposada s’han estudiat 3 alternatives:

– Alternativa 0. Estat actual: Esta opció s’ha descartat, ja que les raons donades com a objectius del pla, i per a efectuar la reclassificació proposada, reforcen la idea que cal actuar i procedir per a ampliar el polígon industrial actual, en cas que es pretenga que hi haja solars industrials i terciaris més grans que possibiliten albergar indústries i empreses de més importància i productivitat que les actuals, ja que la parcel·lació i l’existència de solars de molt poca superfície en el polígon actual fan difícil esta instal·lació i esta possibilitat.

– Alternativa 1: Reclassificació d’un sòl equivalent al proposat, però en una zona diferent de l’annexa al polígon industrial Lo Quilez. Implicaria, en primer lloc, que el sòl triat no tinguera afeccions ambientals i que les suplementacions de servicis, com les xarxes d’aigua potable i sanejament fins a les instal·lacions municipals públiques, foren poc significatives o que causaren un impacte ambiental i paisatgístic baix. Així mateix, l’elecció de qualsevol sòl allunyat del polígon actual crearia una desconcentració d’espais industrials i terciaris.

– Alternativa 2: Esta alternativa ha consistit en l’opció de reclassificar l’àmbit objecte de la proposta. Este àmbit tracta d’una extensió i ampliació del polígon industrial actual, que oferisca continuïtat en el límit oest d’este, de manera que l’ampliació s’integre amb la malla industrial actual i siga coherent amb l’extensió dels servicis urbans i infraestructures que hi ha. Es tracta d’una extensió lògica, coherent i equilibrada en un àmbit ja industrial/terciari, que consolida l’ús al qual ha estat destinat en els últims anys este àmbit d’actuació, de manera que esta opció siga la més lògica des del punt de vista ambiental, d’usos de sòl, d’ubicació i socioeconòmic.

C) Possibles efectes sobre el medi ambient

L’apartat 8 del DIE detalla els efectes ambientals previsibles del pla, que es resumixen a continuació:

– Afecció sobre l’atmosfera. Possible augment de l’emissió de pols (fase de construcció), elements contaminants o augment dels nivells sonors (fase de construcció i fase de funcionament), que s’atenuaran amb l’adopció de poques mesures de correcció (pantalles vegetals o reducció de la velocitat).

– Afecció sobre la xarxa hidrològica principal i risc d’inundació. No s’afecta cap llit públic ni es troba, l’àmbit d’estudi, dins d’alguna de les zones identificades amb el risc d’inundació en el Pla d’acció territorial sobre el risc d’inundació en la Comunitat Valenciana (PATRICOVA).

– Afecció sobre la flora o la fauna. En l’àmbit d’actuació no hi ha espècies de flora o fauna susceptibles de protecció. En qualsevol cas, es considera un impacte compatible.

– Afeccions sobre els espais naturals protegits i de la Xarxa Natura 2000. L’actuació no provocarà afeccions directes o indirectes sobre estos, ni durant la fase d’execució de les obres, ni durant la fase de funcionament.

– Afecció a la infraestructura verda i al paisatge. Cap dels elements que han de formar part d’esta xarxa es troba inclòs en l’àmbit del sector, ni en les seues proximitats. L’ordenació del sector introduïx elements positius a l’hora d’afavorir la integració paisatgística:

– L’actuació suposa l’ampliació i continuació de la trama urbana en un àmbit ja antropitzat (el polígon industrial adjunt), la qual cosa suposarà una millor integració de l’actuació que si esta s’haguera situat en altres àrees sense usos, previs, de característiques similiars.

– Les zones verdes se situen fonamentalment en el llindar amb les zones d’usos agrícoles, la qual cosa afavorix la creació de llindars urbans difusos i millora la integració dels usos industrials en la zona.

– Es manté una franja lliure d’edificació al costat de la carretera CV-940, la qual cosa suposa el manteniment d’una àrea d’afecció visual lliure d’edificacions, en la qual es podran dur a terme actuacions d’integració paisatgística, com ara la plantació d’arbratge, entre altres.

– Impactes sobre la socioeconomia. La proposta incidix de manera positiva, ja que implica una important transformació de sòl improductiu a sòl generador de capacitat industrial i d’implantació d’activitats comercials i industrials i productives.

Per a minimitzar algunes d’estes afeccions, el DIE assenyala, en el seu apartat 9, les mesures de prevenció i mitigació previstes:

– Mesures genèriques. Gestió adequada de residus, manteniment de maquinària i enllumenat eficient.

– Sobre l’atmosfera. Regs periòdics en zones amb emissió de pols i partícules, pantalles acústiques, reducció de velocitat, etc.

– Sobre el paisatge i la infraestructura verda. Integració visual; respecte d’elements culturals i de la vegetació; ús d’espècies de flora autòctona; evitar la instal·lació d’anuncis i tanques publicitàries.

– Proveïment i depuració d’aigües. Estudi de demandes hídriques i reducció de consums.

– Generació de residus. Arreplega selectiva.

– Carreteres. Autorització per a la zona d’afecció de la carretera CV-940.

D) Consultes

Per part de la Direcció General de Medi Natural i d’Avaluació Ambiental, la documentació aportada s’ha sotmés a consulta a les següents administracions afectades:

|  |  |  |
| --- | --- | --- |
| *Administració consultada* | *Consulta* | *Informe* |
| Conselleria de Política Territorial, Obres Públiques i Mobilitat  Direcció Territorial d’Alacant  Servei Territorial d’Urbanisme | - | 28.10.2020 |
| Conselleria d’Agricultura, Desenvolupament Rural, Emergència Climàtica i Transició Ecològica  Direcció Territorial d’Alacant  Servei Territorial de Medi Ambient  Servei Territorial d’Agricultura | - | 02.09.2020  01.10.2020 |
| Conselleria d’Habitatge, Obres Públiques i Vertebració del Territori  Direcció General de Política Territorial i Paisatge  Servei de Planificació Territorial  Servici de Gestió Territorial  Servici d’Infraestructura Verda i Paisatge | 28.12.2020 | 22.03.2022  30.03.2022  22.03.2022 |
| Conselleria de Política Territorial, Obres Públiques i Mobilitat  Subdirecció General de Mobilitat  Servei de Planificació | 28.12.2020 | 14.09.2021 |

  

Nota: els informes rebuts es publicaran, juntament amb l’informe ambiental i territorial estratègic, en la pàgina web <https://mediambient.gva.es/va/web/evaluacion-ambiental/seguiment-d-expedients-d-avaluacio-ambiental-estrategica>

(apartat ‘Seguiment de plans d’avaluació ambiental estratègica’, i seleccionar província, municipi i pla corresponent). A l’enllaç indicat s’accedix en la pàgina web de la conselleria amb competències en matèria de medi ambient, en l’àrea: Avaluació ambiental ? Tramitació telemàtica i seguiment d’expedients de plans i projectes, opció ‘Seguiment d’expedients.

E) Identificació dels possibles efectes sobre el medi ambient

Dels informes rebuts i de l’anàlisi de documentació rebuda s’observen les següents consideracions, tant legals com ambientals, que descrivim a continuació:

Urbanisme

El 29 d’octubre de 2020 el Servei Territorial d’Urbanisme d’Alacant emet un informe que assenyala les consideracions següents:

– La proposta afecta tant l’ordenació estructural com la detallada; per a esta última, s’haurà de tramitar per separat (cal distingir clarament els dos nivells d’ordenació) per part de l’òrgan competent, que en este cas és l’ajuntament.

– No resulta justificat que, si un dels objectius és aconseguir parcel·les industrials de molta grandària, s’establisca una parcel·la mínima de només 500 m².

– Els usos han d’establir-se de manera que es distingisca clarament el global, que és industrial, dels compatibles, i s’establisca el percentatge màxim d’usos compatibles. Els usos compatibles hauran d’estar clarament definits en les normes urbanístiques del mateix pla o per la remissió a les definicions establides en el planejament vigent. D’altra banda, no resulta admissible la previsió de la compatibilitat de l’ús de vivenda.

– Haurà de justificar-se que la totalitat de les zones verdes proposades complix les condicions funcionals i dimensionals establides en l’article III.3.1 de l’annex IV del TRLOTUP.

– Caldrà prendre en consideració que, segons el que s’ha fixat en l’article IV.4 de l’annex IV del TRLOTUP, perquè la superfície qualificada de zona de protecció de la carretera puga incloure’s en la superfície computable del sector, haurà de cedir-se i executar-se la urbanització d’esta amb càrrec a l’actuació.

Infraestructura verda i paisatge

El 22 de març de 2022 el Servei d’Infraestructura Verda i Paisatge va emetre un informe en el qual assenyala que l’àrea es troba en el Pla d’acció territorial del Baix Segura i que no es troba dins de la infraestructura verda delimitada en este.

A més, indica que el pla sí que incidirà en el paisatge, encara que, com que es tracta d’una ampliació del sector industrial actual, la superfície, la localització i la delimitació proposades minimitzen esta incidència sense incrementar significativament l’impacte generat prèviament.

Considera innecessària l’elaboració d’un instrument de paisatge per a l’ordenació estructural, sempre que la documentació normativa (plans i fitxes o normativa urbanística) incorpore condicionants i criteris d’ordenació i integració paisatgística. En concret, criteris que garantisquen la integració en la morfologia del territori i el paisatge del desenvolupament futur, per a la correcta definició del llindar urbà i l’adequada transició amb el sòl rural, i per al control dels elements amb incidència en la configuració i qualitat del paisatge.

Quant a la infraestructura verda, la modificació puntual haurà de definir-la a la seua escala, connectada i integrada amb la infraestructura verda del territori.

Estratègia territorial de la Comunitat Valenciana (ETCV).

El Servei de Planificació Territorial emet un informe favorable el 22 de març de 2022, i inclou les observacions següents:

La proposta del Pla parcial establix com a nou desenvolupament de sòl per a activitats econòmiques una superfície de 53.148 m2, els quals, sumats als 53.881 m2 de sòl vacant, sumen un total de 107.029 m2, un valor menor del que s’establix en la fitxa de l’ETCV (123.604 m2), per la qual cosa complix amb el creixement màxim d’esta categoria de sòl per a este sector, que s’accepta com a vàlid a l’efecte del càlcul de creixement màxim segons l’ETCV.

El desenvolupament d’este sòl haurà de tindre’s en compte per a futurs creixements del municipi, per la qual cosa es considera que, de la superfície màxima d’ocupació total permesa en la fitxa de l’ETCV, s’han consumit 53.148 m² que s’han de descomptar del total permés.

El Pla d’acció territorial del Baix Segura es troba en fase de participació pública i consultes; l’informe considera que el creixement proposat en el Pla parcial és compatible amb les determinacions de la versió inicial del PAT del Baix Segura.

Afeccions territorials: PATRICOVA

El Servei de Gestió Territorial, en el seu informe de 30 de març de 2022, indica que, respecte al risc d’inundació, que el sector en qüestió es troba fora d’àrees inundables segons el Sistema Nacional de Cartografia de Zones Inundables (SNCZI). El mateix passa amb la cartografia del PATRICOVA, encara que esta s’ha elaborat a escala regional i s’ha de concretar, mitjançant estudis d’inundabilitat més precisos, en la mesura en què puga vore’s afectada per perillositat d’inundació la possible ampliació del sector industrial Lo Quilez II.

Planificació – Carreteres GVA

El Servei de Planificació de la Direcció General d’Obres Públiques, Transports i Mobilitat Sostenible emet un informe el 14 de setembre de 2021, en el qual planteja les consideracions següents:

– La zona suposa una afecció a la CV-940, tant pel que fa a les limitacions d’ús en les zones contigües a la carretera, com a causa dels possibles increments de trànsit generats per la nova zona industrial.

– La modificació plantejada podria ser compatible amb la legislació sectorial si es portaren a terme els següents estudis i actuacions:

– Quant als usos en les zones d’afecció de la carretera, hauran de representar-se gràficament i delimitar-la, d’acord amb el que assenyala la Llei 6/1991 de carreteres de la Comunitat Valenciana.

– D’altra banda, haurà de justificar-se el trànsit generat per l’ampliació de la zona industrial, així com estudiar si és necessari modificar l’accés a la CV-940.

Agricultura

El Servei Territorial d’Agricultura de la Direcció Territorial d’Alacant emet un informe l’1 d’octubre de 2020, en el qual indica que no s’aprecia l’existència d’efectes negatius sobre l’activitat agrícola, per la qual cosa no hi ha, en principi, res que calga objectar a la tramitació d’esta des de la perspectiva sectorial corresponent.

Espais naturals, Xarxa Natura 2000 i sòl forestal

El Servei Territorial de Medi Ambient de la Direcció Territorial d’Alacant emet un informe el 2 de setembre de 2020, en el qual s’indica que les actuacions previstes no afecten cap figura de protecció, ni muntanya pública ni via pecuària.

Recursos hídrics

S’ha d’acreditar la disponibilitat de recursos hídrics, d’acord amb l’article 25.4 del text refós de la Llei d’aigües, Reial decret legislatiu 1/2001, de 20 de juliol.

Xarxa de sanejament. Abocaments

Queda prohibit l’abocament directe o indirecte d’aigües i productes residuals susceptibles de contaminar les aigües continentals o qualsevol altre element del domini públic hidràulic, llevat que es dispose de l’autorització administrativa pertinent (article 100 TR de la Llei d’aigües), i ha d’autoritzar-se per l’organisme de la conca.

Es planteja la connexió amb la xarxa de sanejament actual per a conduir les aigües residuals a l’EDAR de San Miguel de Salinas, que actualment tracta uns 539 m3/dia i està dimensionada per a tractar un cabal de 1.000 m3/dia. No obstant això, la capacitat de tractament de l’EDAR haurà de ser verificada en el moment en el qual es tramite el document urbanístic de desenvolupament, amb la finalitat que queden clarament definides les infraestructures que són necessàries per a la correcta evacuació i tractament de les aigües residuals.

Aigües pluvials

En el cas d’abocament de les aigües pluvials al domini públic serà necessari obtindre prèviament l’autorització de la Confederació Hidrogràfica.

Contaminació acústica

Conforme al que disposa l’article 25 de la Llei 7/2002, de protecció contra la contaminació acústica, en els instruments de planejament urbanístic cal prevore la informació i les propostes contingudes en els plans acústics municipals o, en defecte d’això, en l’estudi acústic del seu àmbit.

En la documentació no s’ha descrit l’existència del Pla acústic municipal, per la qual cosa serà necessària l’elaboració d’un estudi acústic, com s’indica en el mateix DIE.

Residus

El 26 d’abril de 2019 es va publicar en el DOGV la revisió del Pla integral de residus de la Comunitat Valenciana (PIRCVA), que té per objecte establir les disposicions necessàries per a l’ordenació material i territorial de les activitats de gestió de residus, per la qual cosa caldrà atendre les seues determinacions.

En el planejament urbanístic de noves zones industrials o que preveja l’ordenació de sectors de sòl urbanitzable d’ús predominant industrial caldrà prevore que hi haja una o diverses parcel·les la qualificació urbanística de les quals permeta albergar, com a mínim, una infraestructura de transferència de residus industrials, perillosos i no perillosos.

En esta llei s’indica que, en relació amb els polígons industrials existents, esta obligatorietat també caldrà prevore’s en les revisions del planejament general que s’efectuen a partir de l’entrada en vigor del PIRCVA.

Canvi climàtic i energies renovables

El Decret llei 14/2020, de 7 d’agost, del Consell, de mesures per a accelerar la implantació d’instal·lacions per a l’aprofitament de les energies renovables per l’emergència climàtica i la necessitat de la urgent reactivació econòmica inclou, en els seus articles 13 i 14, la necessitat d’incentivar la instal·lació d’energies renovables en edificacions futures o actuals.

Per a això, la documentació amb eficàcia normativa hauria d’incorporar els criteris per a incentivar la instal·lació d’energies renovables en teulades, aparcaments, etc., en l’àmbit de la nova zona industrial.

F) Valoració ambiental, d’acord amb els criteris de l’annex VIII del TRLOTUP

Segons establix l’article 46 del TRLOTUP, l’òrgan ambiental ha de determinar si un pla o la modificació d’este ha de ser objecte d’avaluació ambiental i territorial si es determina que hi ha efectes significatius en el medi ambient, tenint en compte els criteris establits en l’annex VIII, si és el cas, amb la consulta prèvia a les administracions públiques afectades, i amb les consideracions a les quals es referix l’article 53 del TRLOTUP.

F.1. Per les característiques dels plans i els programes:

Pot presentar problemes relacionats amb el PATRICOVA, en relació al possible risc d’inundació, que se substanciaran en l’estudi d’inundabilitat que s’haurà d’elaborar a efecte d’això.

Quant a consum de recursos (subministraments d’aigua, energia, xarxa de sanejament i accessos), amb la consideració de l’ampliació i del compliment de l’anàlisi sol·licitada en este pronunciament sobre la base dels informes dels òrgans competents, s’entén que es troba dins del que s’admet en el planejament vigent.

No té incidència en el model territorial, atés que s’amplia una zona ja implantada, amb accessos directes i infraestructures de servicis disponibles.

2. Per les característiques dels efectes i de l’àrea probablement afectada:

En l’entorn ja es troba implantat l’ús industrial i no es considera que l’efecte acumulatiu puga ser significatiu, si es complix amb les determinacions d’este pronunciament ambiental.

Haurà d’estudiar-se detalladament el possible risc d’inundació a l’escala de la modificació proposada mitjançant l’elaboració d’un estudi d’inundabilitat, que haurà d’aprovar-se per resolució de la direcció general competent en ordenació del territori.

La modificació plantejada tindrà incidència en el paisatge, encara que, com que es tracta d’una ampliació del sector industrial actual, tant la superfície com la localització i la delimitació proposades minimitzen esta incidència sense incrementar significativament l’impacte generat prèviament.

L’esborrany del pla indica que s’instal·larà una xarxa de clavegueram per a aigües residuals, que connectarà amb la depuradora que tracta les aigües del polígon actual i del nucli urbà, encara que no es justifica si esta tindrà una capacitat de depuració suficient per a l’increment esperat, que, d’altra banda, no està quantificat. A més, l’esborrany assenyala que s’instal·larà un sistema d’evacuació d’aigües pluvials, però no detalla com i on es dirigirà l’escorrentia.

Per tot això, es considera que, encara que hi ha algunes afeccions o falta de justificació (inundabilitat, contaminació acústica i de paisatge, pluvials, recursos hídrics, etc.), estes poden solucionar-se en fases posteriors de la tramitació urbanística i prèviament a l’aprovació definitiva d’esta.

Així mateix, resulta pertinent integrar mesures encaminades a la mitigació del canvi climàtic, en què s’inclouen en la documentació amb eficàcia normativa els criteris per a incentivar en l’àmbit del polígon industrial actual o futur (teulades, aparcaments, etc.) la instal·lació d’energies renovables, d’acord amb el que preveuen els articles 13 i 14 del Decret llei 14/2020, de 7 d’agost, del Consell, de mesures per a accelerar la implantació d’instal·lacions per a l’aprofitament de les energies renovables per l’emergència climàtica i la necessitat de la urgent reactivació econòmica.

Per tant, després d’analitzar la documentació presentada, l’efecte que pot tindre afecció sobre l’àmbit d’estudi és la perillositat d’inundació, que haurà de ser concretada per mitjà d’un estudi d’inundabilitat.

De la resta de criteris de l’annex VIII del TRLOTUP (Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge), no s’esperen efectes significatius sobre el medi ambient, a excepció de la perillositat d’inundació.

G) Proposta d’acord

Segons establix l’article 53 del TRLOTUP, d’acord amb els criteris de l’annex VIII d’esta llei i a la vista de l’anàlisi feta, en l’apartat anterior es considera que es tracta d’una modificació menor del planejament vigent, i es pot concloure que el Pla parcial modificatiu proposat pot tindre efecte significatiu sobre el medi ambient, per la perillositat d’inundació, que haurà de ser concretada per mitjà d’un estudi d’inundabilitat, de manera que es puga resoldre l’avaluació ambiental estratègica pel procediment simplificat.

Tenint en compte el que establix l’article 53.2.*b*  del TRLOTUP, d’ acord amb el que s’hi exposa, es resol:

Emetre l’Informe ambiental i territorial estratègic favorable en el procediment simplificat d’avaluació ambiental i territorial estratègica del Pla parcial modificatiu industrial d’ampliació del polígon industrial Lo Quilez II, l’objecte del qual serà el descrit en la documentació remesa, d’acord amb els criteris de l’annex VIII del TRLOTUP, sempre que prèviament a la seua aprovació definitiva es complisquen els condicionants descrits a continuació, i caldrà continuar la tramitació de la modificació del pla conforme a la seua normativa sectorial:

1. S’haurà d’obtindre la resolució a l’estudi d’inundabilitat que s’ha d’elaborar per a concretar la incidència de perillositat d’inundació, amb l’adopció de les mesures que s’hi indiquen. En cas de no obtindre la resolució esmentada, este IATE s’entendrà desfavorable.

2. Hauran d’atendre’s els requeriments continguts en l’informe del Servei d’Infraestructura Verda i Paisatge, del 22 de març de 2022, relatius a la definició de la infraestructura verda a escala del pla i l’establiment de condicionants i criteris d’ordenació i integració paisatgística en l’ordenació estructural i la inclusió d’estos en la documentació normativa.

3. Es tindran en compte les consideracions de l’informe del Servei Territorial d’Urbanisme d’Alacant, de 29 d’octubre de 2020.

4. S’atendran les consideracions contingudes en l’informe del Servici de Planificació de 14 de setembre de 2021.

5. Prèviament a l’aprovació definitiva haurà d’obtindre’s, de la Confederació Hidrogràfica del Xúquer, l’informe previst en l’article 25.4 del text refós de la Llei d’aigües respecte a la disponibilitat del recurs hídric. En el cas que siga desfavorable este IATE, s’entén en el mateix sentit.

6. Prèviament a l’aprovació definitiva de la modificació proposada s’haurà d’obtindre l’informe favorable de l’EPSAR, que justifique que l’EDAR actual té capacitat suficient per al tractament de les aigües residuals de la nova àrea industrial.

7. Per al compliment del Pla integral de residus és necessari prevore, en el sòl d’ús industrial, reserves per a albergar infraestructures de transferència (vore l’apartat E).

8. La documentació amb eficàcia normativa incorporarà els criteris per a incentivar en l’àmbit del polígon industrial actual o futur (sostres, aparcaments, etc.) la instal·lació d’energies renovables, d’acord amb el que preveuen els articles 13 i 14 del Decret llei 14/2020, de 7 d’agost, del Consell, de mesures per a accelerar la implantació d’instal·lacions per a l’aprofitament de les energies renovables per l’emergència climàtica i la necessitat de la urgent reactivació econòmica.

Segons establix l’article 53.7 del TRLOTUP, l’Informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el *Diari Oficial de la Generalitat Valenciana*, no s’haguera procedit a l’aprovació del Pla parcial modificatiu industrial d’ampliació del polígon industrial Lo Quilez II en el termini màxim de quatre anys des de la publicació. En este cas, el promotor ha d’iniciar novament el procediment d’avaluació ambiental i territorial estratègica simplificada de la modificació.

Òrgan competent

La Comissió d’Avaluació Ambiental és l’òrgan competent per a emetre l’informe ambiental i territorial estratègic a què es referix l’article 53.2.*b*  del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge, d’acord amb el que disposa l’article 3.2 del Decret 230/2015, de 4 de desembre, del Consell, pel qual s’aprova el Reglament de l’òrgan ambiental de la Generalitat als efectes d’avaluació ambiental estratègica (plans i programes).

En consideració del que antecedix, la Comissió d’Avaluació Ambiental, acorda: emetre un informe ambiental i territorial estratègic favorable en el procediment simplificat d’avaluació ambiental i territorial estratègica del Pla parcial modificatiu industrial d’ampliació del polígon industrial Lo Quilez II, amb el compliment de les determinacions que s’inclouen en l’informe esmentat.

Notificar als interessats que, contra esta resolució, pel fet que no es tracta d’un acte definitiu en via administrativa, no es pot interposar cap recurs, la qual cosa no és un inconvenient perquè es puguen utilitzar els mitjans de defensa que es consideren pertinents en el seu dret.

Fet que vos notifique perquè en prengueu coneixement i als efectes oportuns.

Fet que se certifica amb anterioritat a l’aprovació de l’acta corresponent i a reserva dels termes precisos que se’n deriven, tal com autoritza l’article 18.2 de la Llei 40/2015, d’1 d’octubre, de règim jurídic del sector públic.

València, 8 de abril de 2022.- El secretari de la Comissió d’Avaluació Ambiental: José del Valle Arocas.»

  

València, 21 d'agost de 2024

Miguel Ángel Ivorra Devesa

Director general d'Urbanisme, Paisatge i Avaluació Ambiental